钦定古今图书集成/明伦汇编/闺媛典/第116卷 > 怨妇吟 陈晓梧
## 钦定古今图书集成/明伦汇编/闺媛典/第116卷 > 怨妇吟 陈晓梧

万历戊戌，有肩食盐者为捕所掠。妻闻死之，畏捕毒莫发，有司未有白其冤者。予作此《纪哀》。

蒸郁夜不寐，忽闻新鬼哭。自云贫家女，嫁夫亦微族。
十九身怀妊，逾月将出腹。两日得一饭，五日得一沐。
生作贫家主，不如富家仆。夫佣半亩园，种棉换新谷。
饥渴难久待，秋棉尚未熟。拭泪典棉园，负盐给𫗴粥。
气短暴日中，汗汁流成斛。路遭贼曹卒，掠之如抄戮。
夫归向妾啼，到官刑皮肉。惧死且潜窜，妾自掩茆屋。
有夫不相聚。有孕不得育，生子亦饥殍。蚤自经沟渎，
无人雪冤枉。三命同入木。头上有青天，那得照幽独。
妾身何足惜，后车鉴败輹。早起述妇辞，留载洗冤录。